同兖州張秀才過王侍御參謀宅賦十韻
作者：戴叔倫
朝代：唐

paragraphs: 十年官不進，歛跡無怨咎。
漂蕩海內遊，淹留楚鄉久。
因參戎幕下，寄宅湘川口。
翦竹開廣庭，瞻山敞虛牖。
閑門早春至，陋巷新晴後。
覆地落殘梅，和風褭輕柳。
逢迎車馬客，邀結風塵友。
意愜時會文，夜長聊飲酒。
秉心轉孤直，沈照隨可否。
豈學屈大夫，憂慙對漁叟。